Summary: Propietarios e propietarias dos terreos onde se instalan os parques eólicos advirten de que os operadores do sector tentan maximizar os seus beneficios ofrecendo uns prezos por debaixo das posibilidades do mercado, apoiándose nunha lexislación galega que favorece as expropiacións para executar os diferentes proxectos enerxéticos. As ofertas presentadas polas empresas, na actualidade, son inferiores ás formuladas con anterioridade. De feito, non superan a media das recollidas nos contratos actualmente en vigor.

O parque eólico de Monte da Neve, entre Celanova e Verea, é un dos proxectos enerxéticos máis polémicos dos tramitados actualmente na Galiza. Situado nunha zona de valor patrimonial e paisaxístico, nas proximidades da Reserva da Biosfera Transfroteiriza Gêres-Xurés e da Reserva da Biosfera da Área de Allariz, ao seu impacto natural e histórico suma unhas condicións de pagamento aos propietarios dos terreos "moi baixas". Así o advirte José Antonio Diéguez, portavoz de Ventonoso, unha entidade que agrupa donos e donas de solo onde se instalan os complexos eólicos. Este é un exemplo, aos seus ollos, de "espolio aos propietarios". A tramitación da compra de terreos arranca en 2019, cando a promotora do parque, unha empresa alemá do sector das renovábeis con presenza en máis de 30 Estados, BayWa, envía á zona unha consultaría madrileña para contactar coas comunidades de montes das áreas afectadas pola iniciativa empresarial. Os representantes da multinacional non tardaron en acordar cos xestores do monte veciñal e asinaron os contratos que lle permitían erguer unha instalación con sete aeroxeradores, catro veces máis altas que a torre do mosteiro e cunha potencia de 42 megawatts. As consecuencias da decisión xa se deixan notar, provocando malestar en moitos comuneiros e comuneiras que no seu momento tiñan apoiado o acordo. Sen información "Asinaron un contrato coa empresa sen información", sinala José Antonio Diéguez en conversa con Nós Diario, "e agora atópanse con que van recibir arredor de 2.000 euros ao ano por megawatt instalado, unha cantidade moi inferior á que se paga no resto da Galiza". A este respecto, o portavoz de Ventonoso reclama que "cando haxa un proxecto, de entrada, non se debe asinar nada. As empresas non pagan nada até o segundo e o terceiro ano de chegar ao sitio e queren sempre acordar cando a xente non ten información. Se non se ten información real non se pode asinar, hai que agardar até que o proxecto saia publicado. Até o último momento hai tempo para chegar a un acordo se realmente interesa". O parque Prado Vello na Serra do Farelo é outro proxecto sinalado por Diéguez. A concesión, autorizada pola Xunta da Galiza no seu concurso de 2010, localízase nos concellos de Chantada, Taboada e Rodeiro, recolle tres aeroxeradores de tres megawatts, nunha zona de 3.284 horas de vento e representa, segundo o proxecto presentado polos seus promotores diante da Xunta da Galiza, un investimento de 11.55 millóns mais IVE. Nas súas proximidades, está prevista outra instalación baixo a denominación de parque de Marxal, cunhas condicións para os propietarios dos terreos semellantes aos de Prado Vello. "Os contratos de superficie son trampas para os propietarios", di Diéguez As ligazóns entre os promotores de Prado Vello e Marxal son evidentes. Á marxe de que detrás do mesmos aparecen sociedades con diferente nome, Breotecnia no primeiro caso, e Galenenergy, no segundo, as dúas compañías partillan o mesmo enderezo social en Palas de Rei e os seus administradores presentan relacións de parentesco en primeiro grao. "A día de hoxe hai propietarios que asinaron un contrato e descoñecen o seu contido", afirma Diéguez, quen engade que "as empresas presentaron unha oferta fechada por metro cadrado que leva a que os propietarios non reciban 2.000 euros por megawatt instalado". Os casos de Monte da Neve, Prado Vello ou Merxal repítense noutras partes da Galiza. A este respecto, o portavoz de Ventonoso insiste en que "as eólicas pagan cada vez menos polos terreos". Neste sentido, critica a lexislación galega que "favorece o dereito á expropiación das empresas" e advirte da situación de indefensión dos donos dos terreos: "Están obrigando a xente a asinar; nas expropiacións podente espoliar pero é mellor chegar ás expropiacións a que che queden cos terreos por nada". Contratos "trampa" "Hai unhas poucas empresas que pagan aos propietarios unha porcentaxe do que produce o parque, mais a maioría dos contratos das eólicas son de dereitos de superficie, que habitualmente veñen afectando á finca completa", afirma Diéguez, quen considera que "os contratos de superficie son auténticas trampas para os propietarios, até o punto de que nalgúns casos se fixan cláusulas que obrigan a reservar dereitos a favor das empresas en terreos que non son obxecto do contrato". O profesor da Universidade de Vigo e responsábel do Observatorio Eólico da Galiza, Xavier Simón, coincide coa opinión de Diéguez: "As condicións para os propietarios hoxe son peores que no pasado". En conversa con Nós Diario, apunta que "nos contratos que temos revisado no último ano no Observatorio, a petición dos propietarios, non atopamos ningunha oferta que mellore as condicións medias dos contratos actualmente vixentes. As empresas eólicas argumentan as baixadas sinalando que lles reduciron as axudas públicas, mais a súa produtividade mellorou de maneira evidente como consecuencia dos avances tecnolóxicos". O Observatorio Eólico da Galiza ten denunciado que os contratos entre as persoas propietarias dos terreos e os operadores eólicos se desenvolven "nun contexto de forte asimetría entre as partes". A este respecto, Xavier Simón destaca que existe "moito coñecemento do mercado e moita información por parte dos promotores" pero "pouca información e poucos recursos por parte dos propietarios". "E isto ocorre, tamén, nun contexto no que a posibilidade da expropiación das terras é usada como unha forma de presión sobre os propietarios. Finalmente, o contexto tamén se caracteriza por unha forte disparidade dos termos da responsabilidade social por parte dos promotores", asegura. "As condicións son hoxe peores que no pasado", sinala o profesor Xavier Simón Simón expón que o prezo pagado polas empresas eólicas vén marcado, en moitas ocasións, polo actor que negocia co propietario do terreo. "Cando a negociación corre a cargo de intermediarios que só están para fixar unha posición de acceso ao terreo, pero que non teñen pensado en desenvolver o proxecto, o prezo tira para abaixo. Pola súa banda, cando negocian as propias enerxéticas, o prezo tira para arriba". Os modelos de contratos na Galiza Os termos dos contratos entre os propietarios dos terreos e os operadores eólicos responden a tres modalidades. Así, nos acordos onde se paga mediante unha porcentaxe da facturación, os propietarios perciben unha parte dos beneficios da instalación eólica determinada nos acordos contractuais. Só dúas compañías optan hoxe por esta opción na Galiza, EDP (Enerxía de Portugal) e Endesa, a filial da italiana de ENEL, retribuíndo a primeira aos propietarios con 2,75% da facturación e a segunda con 3%. O pago en función da potencia eólica instalada na parcela é a fórmula máis habitual na Galiza. Nesta modalidade de pago para o acceso aos terreos, a retribución está condicionada polo número de aeroxeradores e a potencia unitaria dos que se atopen na superficie obxecto do contrato. Segundo o Observatorio Eólico da Galiza "para os casos coñecidos de parques eólicos en funcionamento e levando esta modalidade a un pago unitario que permita comparar os contratos, os extremos sitúanse entre os 1.250 e os 7.500 euros megawatt". Así, José Antonio Diéguez, portavoz de Ventonoso, afirma que "o prezo medio por megawatt sitúase entre 2.000 e 5.000 euros megawatt". O pago por superficie baséase na ocupación dos terreos que se orixina a partir do proxecto eólico. Nuns casos pode existir un pago anual unitario por unidade de superficie afectada para todo o terreo, sen diferenciar entre as distintas afeccións existentes, noutros a opción é un pago por superficie anual diferenciada, en función da clase de afección dos terreos. Segundo o Observatorio Eólico, os pagos por este modelo móvese para o primeiro suposto "entre un mínimo de 0,03 euros por metro cadrado e un máximo de 0,61 euros por metro cadrado" e para o segundo entre "8,73 euros metro cadrado polo pleno dominio de superficie de aeroxeradores até os 0,003 euros metro cadrado de servidume por gabias e cables".


Summary: Máis de seiscentos músicos galegos apoian un manifesto, difundido a través das redes sociais, que chama a defender "o dereito a convocar unha consulta democrática para decidir sobre a autodeterminación dun pobo". Deles, unha boa parte participan no rexistro dunha versión de L'estaca que verá a luz antes do sábado.

"L'estaca é, nestes intres, o Grândola do pobo catalán", expón Alonso Caxade, líder de Caxade e impulsor da iniciativa. Varios artistas xuntáronse o pasado domingo para gravar a base musical da célebre canción de Lluis Llach -arestora deputado de Junts pel Sí. "Estivemos os músicos que puidemos", relata, "movidos máis que nada pola urxencia". Manu Paino, Manu Espiño, Xosé Tuñas e o propio Alonso, de Caxade; Lois Carlín, de Ataque Escampe; Xoán Casas ou Sonia Lebedinsky, foron, baixo os mandos de Marcos Paino, os intérpretes. "Falta a parte coral, que se gravará nos estudios A Ponte de Compostela con moitas máis persoas", conta. Será ese tamén o escenario do videoclip que, a cargo do colectivo GzMúsica, completará o proxecto. Non hai moitos días que un grupo de músicos vascos penduraban na Rede a súa lectura do clásico antifranquista de Llach, convertido nas últimas semanas en símbolo dos defensores do 1-O.


Summary: Un grupo de moz@s, portando maletas, peregrinou en Compostela desde unha oficina de empego até a estación de tren para evidenciar as únicas opcións que Núñez Feijóo ofrece á mocidade: desemprego e mais emigración. A candidata do BNG, Ana Pontón, fixo un apelo á xuventude a empregar o voto o 21-O para reverter este escenario.

Convocadas e convocados por Galiza Nova, mozos e mozas concentráronse esta segunda en Compostela perante unha oficina de emprego para despois desprazárense, maleta en man, até a estación de tren. Unha imaxe clarificadora, sinalan desde a organización da mocidade nacionalista, do que o goberno do PP na Xunta ofrece ás persoas máis novas: desemprego e emigración. No acto estiveron presentes o voceiro do BNG en Compostela, Rubén Cela, e a candidata número 2 da fronte nacionalista pola Coruña, Ana Pontón. Pontón lembrou que estes tres anos e medio de lexislatura de Feijóo foron "un trienio negro para a mocidade galega". Un mandato, denunciou a deputada nacionalista, en que o desemprego xuvenil se disparou, alén de protagonizar recortes en bolsas para estudantes ou aumento do prezo das matrículas, entre outras medidas lesivas para @s moz@s. Todo isto implica, proseguiu Pontón, que para unha parte considerábel da mocidade as saídas que lles quedan é o desemprego e a emigración."Nestes tres anos e medio de mandato de Feijóo foron pola volta de 60.000 @s moz@s que tiveron que deixar Galiza", sinalou a nacionalista. "E ningún país, e menos o noso, pode permitirse o luxo de que a súa mocidade emigre". Facerlles fronte Perante este panorama, Pontón chamou os mozos e mozas a non se conformaren e a lle "facer fronte a Feijóo e Rajoy", e a mellor garantía para reverter o estado actual das cousas é optar o 21-O pola papeleta do BNG. "Apostar polo BNG é defender un cambio con respecto ás políticas actuais, por un compromiso real polo emprego de calidade", afirmou Ana Pontón. Nesta mesma liña, enfatizou que a prioridade para o BNG será crear emprego, con especial atención á mocidade, "para evitar que a xente teña que seguir marchando".


Summary: Alexandra Fernández insiste ante o rei na disposición da formación galega a apoiar un "goberno de cambio" e apela a Pedro Sánchez fronte á "tentación conservadora do felipismo zombi". Beiras acusa a Felipe VI dun "minigolpe palaciego" ao propor a Rajoy.

En Marea trasladoulle este venres de novo ao rei a súa aposta por "goberno de cambio" fronte á "tentación conservadora do felipismo zombi" que, segundo a formación galega, está a presionar o PSOE. A voceira do espazo de confluencia, Alexandra Fernández, foi recibida por Felipe de Borbón na segunda rolda de contactos para unha posible investidura e volveulle mostrar a disposición de En Marea a apoiar un goberno alternativo ao PP porque, segundo dixo, "o desexo de cambio político é maioritario entre a cidadanía en Galicia e no conxunto do Estado". En Marea amosa a súa disposición a apoiar un goberno de cambio porque ese é "o desexo maioritario en Galicia e no Estado" "Hai que atender ese mandato democrático da cidadanía", engadiu Fernández, tras advertir tras a xuntanza que viu o rei "máis preocupado que a outra vez" ante o bloqueo para a formación do Goberno no Estado. Ademais, a voceira de En Marea cre que o monarca debe manter a súa neutralidade ante esta "situación de excepcionalidade" que ten que resolver o Congreso ao tempo que Felipe de Borbón debe "cinguirse ás súas atribucións non interferindo nin nos tempos nin na toma de decisións". Sobre o debate de investidura, En Marea "confía en que o PSOE non ceda á tentación conservadora do felipismo zombi". "Deben escoller entre cambio ou gran decepción e non decidir pensando nos consellos de administración nin nos intereses de Felipe González", dixo Fernández, que fixo un "especial chamamento ao PSdeG para que se comprometa co goberno de cambio" e que advertiu que a decisión dos socialistas "compromete o futuro de cambio en Galicia" porque "unha coalición co PP sería darlle osíxeno ao goberno moribundo de Núñez Feijóo". "Pedro Sánchez pode propiciar un cambio político, pero terá que ser valente no comité federal", insistiu. En Marea advirte ao PSOE de que "unha coalición co PP sería darlle osíxeno ao goberno moribundo de Núñez Feijóo" En canto a se Podemos debía formar Goberno co PSOE ou non nun hipotético pacto, a voceira de En Marea considera que "primeiro hai que falar das medidas desa ruta de cambio" porqueu "ese é o debate importante, máis aló de se se está ou non no Executivo". Ao mesmo tempo, Alexandra Fernández, segundo aclarou, manifestoulle a Felipe VI a ocasión que se presenta no Estado para redemocratizar as institucións, reverter as políticas de recortes e recoñecer a plurinacionalidade e o dereito a decicir. Nese aspecto, En Marea insistiu na "realidade plurinacional que non se vai resolver quedándose inmóbil" e volveu apelar ao PSOE, do que non ve "unha resposta concreta", senón "pactos na Mesa do Congreso para que non se vexa representada esa plurinacionalidade no hemiciclo". Alexandra Fernández insistiu no recoñecemento da plurinacionalidade como aspecto clave para apoiar un goberno de cambio En Marea tamén lle trasladou ao Xefe do Estado o profundo malestar polas actuacións do Goberno en funcións de Mariano Rajoy, concretamente a ampliación da prórroga a ENCE na ría de Pontevedra. "Dixémoslle que nos parece unha cacicada e un nefasto exemplo de como funcionan as portas xiratorias pois casualmente xente que hoxe ocupa postos no consello de administración de ENCE foron destacados cargos do Partido Popular", denunciou Alexandra Fernández, que viu nesta polémica medida unha razón máis para "un cambio de goberno urxente". Beiras alerta do "minigolpe palaciego" de Felipe VI Pola súa banda, o voceiro nacoinal de Anova e deputado de AGE, Xosé Manuel Beiras, alertou do "minigolpe palaciego" que tería protagonizado o rei ao propor a Rajoy para investidura. Segundo dixo, o monarca xa sabía ao recibir a Rajoy da "operación maxistral" de Podemos ao "levantar as cartas tapadas", polo que Felipe VI, na súa opinión, debería ter proposto a Pedor Sánchez. "En lugar de dicir o que di a Constitución, fai que non se entera e propón a Rajoy para que lle dea tempo ao PSOE de paralizar todo e poida seguir todo como estaba", engadiu tras cargar contra "todo movemento do sector feudal do PSOE, incluído Felipe González e o dúo sevillano, para impedir que se fagan alianzas de esquerda", insistiu. Beiras acusa o rei de propor a Rajoy para que ao PSOE "lle dea tempo de paralizar todo para que todo siga como estaba" "Aínda está por saber se o sector de Sánchez e o sentir da inmensa maioría das bases e cadros de bases conseguen unha solución normal", continou Beiras, que volveu apostar por un acordo para investir o líder do PSOE sempre que se recollan por "escrito" compromisos sociais, o recoñecemento do dereito a decidir ou a derrogación de leis como a Lomce ou a do aborto. No entanto, lembrou tamén que os socialistas permitiron que "a maioría do PP e Ciudadanos impedisen que os grupos emerxentes" poidan desenvolver a súau actividade "con normalidade".


O prezo medio da electricidade coa tarifa regulada sitúase esta cuarta feira nos 372,33 euros o megawatt/hora (euros/MWh) —incluíndo os custos de comercialización, peaxes e outros cargos, isto é, o prezo real sobre a factura—, segundo os datos publicados no día de hoxe por Rede Eléctrica de España. Por treitos horarios, o prezo máximo da luz para esta cuarta feira darase entre as 21 e as 22 horas, con 461,88 euros/MWh, mentres que o mínimo, de 299,74 euros/MWh, rexistrarase entre as 15 e as 16 horas. Esta cuarta feira o prezo medio do 'pool' —prezo base que negocian as compañías produtoras e comercializadoras de enerxía— é de 152,75 euros/MWh. Deste modo, aumenta 4,4% a respecto dos 148,03 euros/MWh de media desta terza feira, segundo datos publicados polo Operador do Mercado Ibérico de Enerxía (OMIE). 2021 fechou como o ano máis caro da serie histórica, cun prezo medio de 111,93 euros/MWh debido á espiral alcista rexistrada no 'pool' no segundo semestre. Por outra parte, o prezo medio do mes de maio foi de 187,12 euros/MWh, catro euros menos que o prezo de abril, que foi de 191,52 euros/MWh, e case 100 euros por baixo de marzo, que deixou o rexistro máis elevado da historia (283,3 euros/MWh).


Summary: O traxecto entre Ferrol e Tui en vehículo lixeiro chega xa aos 20,20 euros tras a última suba nas peaxes da autoestrada do Atlántico

É a gran arteria de comunicación do eixo atlántico, o entorno xeográfico socioeconomicamente máis dinámico do país, e é tamén un gran negocio porque é a única alternativa de transporte por estrada que ofrece uns mínimos razoables de eficiencia e seguridade. En plena crise os propietarios da Autoestrada do Atlántico seguen a subir sistematicamente as súas tarifas. A que vén de entrar en vigor co aninovo, redondeada á alza e, polo tanto, superior ao 1,85% que se anunciara, fai que por primeira vez viaxar nun turismo entre Ferrol e Tui supere os 20 euros e se sitúe, concretamente nos 20,20 euros por traxecto. Audasa decidiu redondear á alza a suba que vén de entrar en vigor Malia á sistemática perda de tráfico coa conseguinte rebaixa dos beneficios -entre 2012 e 2013 a AP-9 utilizouse case un 12% menos e os beneficios minguaron máis dun 30%- a compañía continúa coa escalada. Entre mobilizacións de usuarios e usuarias un traxecto tan común como A Coruña-Santiago elévase xa ata os 6,30 euros e ir da capital galega a Pontevedra supón xa 5,40. Entre Pontevedra e Vigo, onde o vial alternativo libre de peaxe semella unha quimera, o prezo chega xa a 3,65 euros. No norte, a comunicación entre Ferrol e A Coruña xa alcanza os 4,45 euros. Un gran negocio privatizado e prorrogado Os elevados prezos da AP-9 dependen dunha empresa privada dende 2003, ano no que o Goberno de José María Aznar decidiu privatizar a que daquela era a autoestrada máis rendible do Estado, condición que acadara despois de que o propio Executivo español a rescatase tras os seus problemas derivados da crise do petróleo. O grupo empresarial beneficiario da operación foi o encabezado por unha das estrelas das alegrías inmobiliarias de España, Sacyr Vallehermoso, que tamén se beneficiou dunha atención máis, nada desprezable: a prórroga da concesión ata o ano 2048 -inicialmente caducaba en 2023-. Aznar vendeu a autoestrada cando era a máis rendible do Estado Pero chegou a crise, a burbulla inmobiliaria picou e Itínere, a filial de Sacyr que se ocupaba das autoestradas, negociou a venda destas vías cun fondo de investimento do americano Citigroup, un dos xigantes bancarios dos Estados Unidos que tamén se viu afectado pouco máis tarde polas mesmas dificultades financeiras. Esta conxuntura derivou na paradoxal situación de que a autoestrada que antes dependía do Estado español pasase a estar, en última instancia, en mans do Goberno estadounidense, toda vez que o gabinete de Obama decidiu a nacionalización parcial de Citi. Ano Suba peaxe Vehículos diarios Evolución tráfico Beneficios netos Evolución beneficios 2009 4,46% 24.143 61 millóns 2010 -0,07% 23.912 -0,95% 66 millóns +8,19% 2011 1,47% 22.359 -6,8% 52,5 millóns -20,45% 2012 13,89% 21.822 -13,18% 30,9 millóns -41,14% 2013 2,54% 17.178 -11,92% 9,8 millóns -34,5% Novas tarifas de Audasa


Summary: A torre foi baleirada completamente tralo traslado dos servizos ao Álvaro Cunqueiro. Unha concentración demandará esta tarde que se "paralice o desmantelamento e destrución do actual edificio para evitar o deterioro social e económico do barrio" e se manteña o seu "uso sanitario"

O pasado 3 de setembro pechabas súas portas o Hospital Xeral de Vigo, completándose o traslado dos seus servizos ao novo Álvaro Cunqueiro e ficando practicamente baleiro e con poucos usos. Veciños e veciñas do barrio no que se ubica o antigo Hospital Xeral, comerciantes da zona, Xunta de Persoal e colectivos en defensa da sanidade pública reclaman que se aproveite esta infraestrutura para dar resposta ás evidentes eivas que en materia sanitaria presenta a área viguesa sen ter que recorrer aos centros privados. Unha concentración pedirá que se "paralice o desmantelamento e destrución do actual edificio para evitar o deterioro social e económico do barrio" e se manteña o seu "uso sanitario" Todos estes colectivos convocaron unha concentración, esta tarde ás 20 horas, ante o edificio, para pedir que se "paralice o desmantelamento e destrución do actual edificio para evitar o deterioro social e económico do barrio" e se manteña o seu "uso sanitario", de xeito que que as súas instalacións acollan varios servizos esenciais para os usuarios e usuarias da cidade: Centro de Alta Resolución, Servizo de Urxencias de Atención Primaria, Cirurxía Menor e Cirurxía Minimamente Invasora sen Hospitalización, Unidade de Fecundación in vitro, Unidade de Saúde Mental, Centro de Orientación Familiar, Servizo de Rehabilitación e Centro de Atención Primaria. O Xeral foi inaugurado en 1955 co nome de Residencia Sanitaria Almirante Vierna. A torre, de 75 metros de altura, é un dos edificios máis altos de Galicia e gañou o nome de Pirulí, podendo verse dende unha gran distancia. É precisamente a torre a parte do Xeral que foi completamente baleirada e ficou sen uso, para ser entregada ao seu propietario, a Tesouraría da Seguridade Social, que decidirá, de acordo co Concello, o seu futuro. No Xeral si está activo o chamado Anexo 2, que funciona como centro de sáude, PAC, centro de orientación familiar e unidade de fecundación in vitro. A proposta realizada por SOS Sanidade Pública pide a posta en marcha no edificio dun Centro de Alta Resolución que integre a Atención Primaria con Atención de Procesos que requiran hospitalización (asistencia, diagnóstico precoz, e resolución nun acto único) para evitar a saturación do Novo Hospital de Vigo e reducir as listas de espera. Así mesmo, demanda un Bloque de Consultas de Atención Especializada con gabinetes de exploracións diagnósticas e terapéuticas que achegue a atención aos pacientes, sen ter que acudir ao Novo Hospital. E aposta porque o Xeral acolla un Servizo de Urxencias de Atención Primaria que integre os actuais servizos, dotado de laboratorio básico, diagnóstico por imaxe (Radioloxía, Eco, TAC ) e camas de observación con capacidade diagnostica e terapéutica "que desconxestione o servizo de urxencias do Novo Hospital". SOS Sanidade Pública sinala que os servizos ofrecidos no Xeral poderían "desconxestionar o servizo de urxencias do Novo Hospital" Propón igualmente que se ofrezan servizos de Cirurxía Menor e Cirurxía Minimamente Invasora que non requira Hospitalización, utilizando o bloque cirúrxico existente. Cres que se podería centralizar no xeral o Servizo de Rehabilitación "actualmente diseminado en varios hospitais, centros de especialidades e centros de saúde". E que tamén se podería crear aquí unha Unidade de Saúde Mental, lembrando o recente pecha dos centros de especialidades de Coia e Dobrada. Sos Sanidade Pública lembra que "os centros sanitarios crean cidade ao seu redor atraendo servizos, centros comerciais, cafeterías, restaurantes, tendas, etc., pola circulación de persoas que acoden a recibir asistencia ou a acompañar aos seus familiares" e que isto "xera emprego, actividade económica e potencia mellóraa do urbanismo da zona". "Os edificios que perden a súa actividade sofren rapidamente un gran deterioro que se estende ao espazo social e urbano que os rodea", advirte. A CIG alerta do peche dunha planta do Hospital do Salnés CIG-Saúde alertou este mércores da posibilidade de que nos vindeiros días volva pechar o terceiro andar de hospitalización do Hospital Comarcal do Salnés, denunciando o prexuízo que isto tería tanto para os usuarios e usuarias coma para os traballadores e traballadoras. Dende a dirección do centro hospitalario comarcal sinálase que non hai ningunha decisión tomada ao respecto.


Summary: Preséntase como "posibelmente o mellor show de humor galego" e pode ser que sexa certo. Quico Cadaval co seu "Edipo" e Federico Pérez coa "Ración de Breogán" xúntanse nas "Noites de Retrancas" este xoves no Principal de Compostela.

Cadaval e Edipo, Federico Pérez e Breogán, dúas parellas para botar unha risas. O xa case deus Breogán, fundador da Galiza, baixa a terra para poñer man na desfeita. Federico Pérez bota man dun dos personaxes máis poderosos do noso imaxinario colectivo para construir o seu relato, convertido nun novo Breogán que vai poñer a súa nacion a andar. Canda el, Cadaval, volve sobre o seu Edipo, un mito ao que el lle dá volta de maneira maxistral para convertelo nun relato único que mantén no seu repertorio. O "Edipo" é tan propio xa de Cadaval que chega a presentalo dicindo que o "público europeo coñece mellor a versión do ribeirán que a orixinal do inmortal Sófocles". A taberneira do porto galego como figura central que Quico Cadaval ten tan próxima na biografía convértese en protagonista dun dos monólogos máis celebrados do relato oral galego. Corenta e un minutos -así o computan- no escenario no que un dos máis recoñecidos nomes do teatro galego enche el só o escenario cunha historia na que a psicoanálise mestúrase coa gastronomía ou a épica até construir un entramado que fai del un extraordinario relato. Será no ciclo "Falabaratos" o xoves 24 ás 20 horas no Teatro Principal de Compostela.


Summary: A Organización Galega de Montes en Man Común rexeitou esta segunda feira a actuación da Consellaría de Medio Rural, quen "ameazou" a comunidade de montes de Teis (Vigo) con abrirlle un expediente sancionador ante unha denuncia da empresa Naturgy que, segundo a Orgaccmm, non se axusta á realidade. "Non é certo que a comunidade de montes de Teis lle impedise o paso aos operarios de dita empresa", apuntou a entidade.

A Organización Galega de Montes en Man Común cargou esta segunda feira contra a Consellaría de Medio Rural debido a que "ameazou" a comunidade de montes de Teis, en Vigo, con expedientala por supostamente impedir o paso a uns operarios de Naturgy. "Pola contra, nada di Medio Rural de abrir expediente sancionador a Naturgy, empresa responsábel da xestión da biomasa forestal, por incumprir a vixente lei de prevención e defensa contra os lumes forestais", recolle a organización nun comunicado de prensa. Segundo a entidade, "Narturgy non comunicou á comunidade de montes de Teis a entrada no seu monte para realizar os traballos. Non retirou nin triturou os restos da biomasa forestal, deixando unha gran cantidade de combustibel no monte". "Actúan como se o monte fose deles coa compracencia da Consellaría de Medio Rural, quen volve amosar o desprezo cara á veciñanza comuneira", agrega o colectivo no comunicado. Ademais, asegura, "a empresa responsábel da xestión da biomasa forestal eliminou unha vexetación de frondosas de idade madura que estaba formulada como un corredor vexetal contra os lumes forestais". Trataríase, segundo estas fontes, dunha prantación de frondosas que "foi subvencionada pola propia Consellaría do Medio Rural". Unha plantación de frondosas autóctonas que "tamén tiña como obxetivo erradicar a acacia, especie invasora que está colonizando o monte galego". A Orgaccmm manifesta o seu apoio á comunidade de montes viguesa e reclama á empresa Naturgy que "respecte o monte veciñal" e que "non faga unha interpretación retorcida e interesada da lei de prevención e defensa contra os lumes forestais". "Na loita contra os lumes forestais, o interese xeral deben estar por riba dos intereses e negocios particulares", recalcan desde a organización comuneira. O malestar da Orgaccmm reacciona así após Naturgy levar a cabo nos terreos da citada comunidade de montes unha roza de grande impacto. "É a terceira vez nos últimos anos" que a empresa eléctrica "impulsa estas rozas tan agresivas e pouco respectuosas co bosque atlántico galego e a diversidade, malia que a comunidade xa chegara coa empresa a un acordo para evitalas", declarou a semana pasada o presidente da entidade de montes, Eduardo García. A entidade realiza un intenso traballo de recuperación do bosque atlántico, con xornadas de arrincado de especies invasoras como a acacia negra. De feito, foi distinguida pola ONU polas súas boas prácticas para recuperar a diversidade.


Summary: A CIG, sindicato maioritario no sector, foi o primeiro en reaccionar á información de Nós Diario en relación ao proxecto de universidade privada que o Centro de Estudos Superiores da Galiza (Cesuga) presentou ante a Xunta. A central nacionalista oponse a unha iniciativa que competiría coa universidade pública galega.

"A universidade pública galega, desatendida e abandonada pola Xunta de Galiza, volve recibir un novo golpe". Así se pronuncia a CIG-Ensino tras coñecer a noticia de que Cesuga, "unha empresa na que ten un papel determinante certo empresariado coruñés", presentou perante o Goberno galego un proxecto para crear unha universidade privada. O empresariado coruñés, advirte o sindicato, "non quere renunciar a un anaco da torta que a Xunta quere entregar no sector dos estudos universitarios". A central nacionalista acusa o presidente da Xunta da Galiza, Alberto Núñez Feixoo, de dar "todo tipo de facilidades ao proxecto pilotado por Abanca, cunha forte oposición social e tamén institucional por parte das tres universidades públicas". "O exemplo de Cesuga, xa experimentado ao levar anos operando baixo o paraugas de universidades de fóra de Galiza, lembra perfectamente ao que pretende Abanca: entrar a competir directamente coa oferta pública, con titulacións concordantes e mesmo duplicadas e loitar directamente pola captación de recursos privados aos que accede a universidade pública galega", advirte o sindicato nun comunicado de prensa. O efecto chamada da Xunta "A defensa cerrada da Xunta ao proxecto de Abanca, mesmo coa posición en contra do Consello Económico e Social, provoca un claro efecto chamada para quen queira facerse cunha parte da torta dun sector, o universitario, no que o capital aínda non entrara e que no ámbito estatal está consolidado con case medio cento de empresas en moitos caso pseudo universitarias", engade o sindicato. A CIG critica tamén o papel do Ministerio de Universidade, a quen responsabiliza de non ser quen de "sacar adiante unha nova regulamentación para frear o mercadeo" das titulacións no ámbito de universidades privadas.


Summary: Ana Pontón critica un Feixóo en "piloto automático do absolutismo" que vetou as 505 emendas do Bloque.

O proxecto de orzamentos aprobado en solitario polo PP, e desbotando as centos de emendas presentadas pola oposición, non son os acaídos para facer fronte á actual situación de crise sanitaria, social e económica. Así o manifesta a portavoz nacional do BNG, Ana Pontón, que mantén que as contas nacen "obsoletas" e que deberían de se reorientar para facer fronte ao escenario de crise derivada da pandemia. "Están obsoletos antes de ser aprobados porque non reverten os recortes en sanidade, non rescatan aos sectores que máis sofren a crise, non destinan nada a mudar os sistema de atención aos maiores e non sentan as bases dunha nova política económica sustentable", alegou a líder do BNG, "por iso hai que reorientar estes orzamentos e conseguir unhas contas capaces de afrontar a crise sanitaria, económica e social". Ofreceu o apoio do BNG para ese camiño mais o PP rexeitou as 505 emendas presentadas pola formación nacionalista para dar un uso alternativo a 1.500 millóns de euros, incluíndo un plan de axudas directas á hostalería por importe de 80 millóns. Ao veto a esta proposta de axudas directas, Pontón sumou os atrancos que está poñendo a Xunta a un acordo das tres administracións a favor dun plan de rescate da hostalería, no que cada unha achegue o mesmo esforzo orzamentario. A líder nacionalista pide a Feixóo que recapacite "e abandone o piloto automático do absolutismo inútil que practica neste Parlamento, onde o PP non acorda nin busca consensos de país". Entre esas aportacións, o Bloque trasladou as cuestións que considera prioritarias e que plasma nas súas emendas, sintetizadas en catro ámbitos. Reforzar a sanidade pública para dotala dos medios necesarios na loita contra a pandemia, pero tamén para preservar a saúde das persoas máis aló do virus. En segundo lugar, rescatar os sectores que máis están sufrindo a crise compensando as perdas seguindo o modelo alemá, como no caso da hostalería, comercio ou cultura. Como terceira prioridade, poñer en marcha un novo modelo de residencias que teña como obxectivo "o dereito a unha vellez digna, pero as contas do PP recollen cero euros nesa dirección, pese a que Galiza sofre un sistema altamente privatizado e deficitario, de tal xeito que aspirar a unha praza pública implica até dous anos de espera". E como cuarta prioridade da reordenación orzamentaria do Bloque sentar as bases dun novo modelo económico "sustentábel e baseado na ciencia e na investigación que aproveite todo o potencial produtivo do país. Combater a pobreza nunha Galiza máis desigual, aposta pola I+D+i, reforzar a loita contra a violencia de xénero e a promoción da lingua tamén figuraban entre as emendas presentadas".


Summary: Nunha moción que non saíu adiante polo voto en contra do PP, demandou ao Estado as competencias en materia de planificación enerxética.

A deputada e portavoz de Enerxía do BNG, Noa Presas, defendeu nesta terza feira unha moción no Pleno da Cámara galega contra o modelo eólico da Xunta, que cualificou de "inxusto, antigalego e insostíbel", e, pola contra, propuxo unha nova planificación baseada "na ordenación, a participación pública, a defensa do autogoberno e os intereses galegos". Nesta liña, Presas urxiu a paralizar "calquera proxecto eólico superior a 50 megawatts (MW) que colida contra o Plan Sectorial Eólico ou con calquera categoría de protección ambiental" e que poida ocasionar "unha irreversíbel afectación ambiental, social ou económica". Traspaso de competencias Aliás, a deputada demandou ao Goberno estatal executar as "modificacións oportunas" da Lei 24/2013 do sector eléctrico, co gallo de que Galiza "poida exercer as competencias a respecto das instalacións de produción enerxética", en alusión aos numerosos proxectos que está a tramitar o Ministerio para a Transición Ecolóxica. Na actualidade, dixo, o país vive "un auténtico terremoto no sector enerxético", alén do "boom eólico descontrolado que está a ser parte dos problemas sociais e económicos no canto de contribuír a ser parte da solución", salientou, facendo referencia tamén ao recente incremento do prezo da electricidade. "Temos marxe para planificar, e temos dereito a facelo", afirmou. Noa Presas concluíu a súa intervención reclamando para Galiza un novo Plan Eólico, "habilitando maiores zonas de exclusión que incorporen as zonas previstas de ampliación da Rede Natura 2000". Porén, a moción foi rexeitada polo voto en contra da bancada popular.


Summary: O PP trasladará aos restantes grupos a proposta de rebaixar o número de deputad@s de 75 a 61.

Anunciábao o presidente da Xunta esta semana a través dos medios de comunicación e, nuns días, presentará a iniciativa formalmente no Parlamento da Galiza. Núñez Feijóo, sob pretexto da manida austeridade, proporá a eliminación de 14 deputad@s, ficando en 61 @s representantes políticos. Segundo o secretario xeral do PPdeG Alfonso Rueda, o diñeiro aforrado na redución parlamentar (seis millóns de euros) destinaríase ao mantemento de servizos sociais que, doutra banda, xa foron retallados nos orzamentos. Segundo Rueda, o aforro investiríase na creación de 600 prazas en centros de día ou 500 en gardarías. Os grupos da oposición seguen a criticar a iniciativa ao considerala un intento do grupo popular por mellorar os seus resultados nas vindeiras eleccións nacionais galegas. Segundo o voceiro nacional do BNG Guillerme Vázquez, "a medida pretende restrinxir a democracia" e tilda de "pucheirazo" a proposta do Partido Popular da que, din, "o BNG non participará". O BNG, que reuniu na mañá do sábado boa parte d@s deputad@s, voceiros municipais e alcaldes; emprazou a Núñez Feijóo a desenvolver unha reforma en profundidade da lei electoral que "si mellore a calidade democrática" do noso país. Segundo o voceiro nacionalista, a reforma debería encamiñarse cara á verdadeira representatividade e proporcionalidade na escolla d@s representantes políticos. Para iso propuxo "unha circunscrición única" que garanta o mesmo valor aos votos, independentemente da súa procedencia (quer do interior, quer do eixo atlántico) e a "redución do limiar electoral de 5% a 3%". Pola súa banda, o PSdeG criticou tamén a iniciativa do Partido Popular e acusou ao goberno de "cambiar as regras de xogo cando se sabe perdedor das eleccións". No número 8 do semanario SermosGaliza pódese atopar, na crónica política da semana titulada Feijóo cociña unha fraude electoral, unha análise máis pormenorizada desta cuestión


Summary: O Bloque pide revisar os impostos sobre Patrimonio e o de Sucesións "para aliviar as situacións máis vulnerábeis e aumentar a recadación gravando as rendas máis altas".

O deputado do Bloque Nacionalista Galego (BNG) no Congreso, Néstor Rego, rexistrou unha batería de iniciativas para o impulso de medidas xustas e urxentes "para combater as consecuencias da escalada de prezos na economía da Galiza". Entre elas atópase unha reforma fiscal para dotar de "verdadeira progresividade o sistema tributario, empezando polo IRPF para aliviar a carga impositiva das persoas máis vulnerables". Mentres se prolongue a situación de inflación, o BNG propón que se aplique a deflación da tarifa do IRPF, tanto a galega como a estatal, para que a tributación sexa sobre rendementos reais, así como modificar a normativa que regula as dietas de locomoción aumentando as contías límite de gasto, "canto menos ata 0,30 euros". "O empobrecemento da sociedade debido á suba exponencial da inflación é un problema político e social de primeira orde", destacan os nacionalistas nun comunicado, motivo polo que consideran "urxente" actuar e pór en marcha medidas que beneficien as maiorías sociais. Accións concretas Nesta liña, no BNG sinalan que xa propuxeron accións concretas para que tanto o Goberno estatal como o galego "freen" as consecuencias da crise para os sectores máis vulnerábeis. Rego tamén subliñou a necesidade de estabelecer distintos tipos de gravame en función da natureza dos rendementos e "sinalar as compensacións a través de deducións que sexan inversamente proporcionais aos tipos de gravame que soporten os suxeitos pasivos". O Bloque pide revisar os impostos sobre Patrimonio e o de Sucesións "para aliviar as situacións máis vulnerábeis e aumentar a recadación gravando as rendas máis altas, de forma que a Galiza e o conxunto do Estado español non perdan recursos para revertelos en políticas de protección social e de dinamización económica". Por último, os nacionalistas apuntaron que a escalada xeralizada de prezos ocorre no marco dunha crise de materiais que afecta "profundamente á industria da construción ou automobilística", entre outros factores. Para paliar isto, o BNG solicitou un modificación na normativa que regula as dietas de locomoción aos traballadores para dar cobertura ao aumento das contías límite dos gastos de dietas e locomoción retribuídos.


Summary: Os camiños pola costa de Ponteceso son escasos, o relevo abrupto, con caídas verticais de ata máis de 100 metros, e sen abrigos, o que non fai nada doada a subsistencia nin favorece o asentamento de poboacións, e se non hai xente non hai camiños, tanto é así que nos máis de 40 quilómetros de costa do concello só se atopa unha poboación litoral, a vila de Corme, asentada no abrigo da súa enseada e xa dentro da ría.

Esta costa tampouco ten grandes areais, a non ser os que se protexen en pequenos seos da costa exterior, como os de Niñóns e a Barda, e xa no interior da ría as praias de Corme e Valarés e o areal da Barra, a gran frecha que crean e alimentan o mar e o río Anllóns. Percorrela sería misión imposíbel sen a existencia do Camiño dos Faros, un roteiro sinxelo, nada invasor, que se estende, ao longo de 200 quilómetros, sen afastarse case da costa, entre Malpica e Fisterra. O traxecto, duns 6 quilómetros, ten dúas partes diferentes: a primeira metade de relevo abrupto polas abas dos montes da Facha e os Outeiros, e a segunda de costa baixa por praias e terreo urbano. Paraxe: Costa da Morte. Ría de Corme e Laxe | Concello: Ponteceso | Dificultade: Media | Percorrido: 6 quilómetros (lineal) Comezamos na praia de Valarés e despois de percorrela subimos ao embarcadoiro, que foi porto de saída do volframio co que se abastecían os alemáns durante a segunda guerra mundial, e no seu remate, xusto debaixo da estrutura de ferro, arrinca o carreiro que gaña altura rapidamente para acadar o alto da Parede, uns 80 m, coroado por rochas fortemente erosionadas, e desde aí seguir o carreiro que sobe e baixa a media altura dos cantís, desde onde se abrangue a outra banda da ría e o océano. A paisaxe é monótona, vertical, cuberta de toxos entre os que sobresaen algunhas masas rochosas, ata que superada unha última subida, despois de pasar a praia do río Covo, un coído na desembocadura dun regato, o único punto de todo o percorrido no que nos achegamos ao nivel do mar, aparece a enseada de Corme e baixamos ás dunas que hai ao pé da illa da Estrela. Aquí o terreo chan ofrece máis posibilidades e pode un achegarse á punta da Sapeira, percorrer o areal da Ermida ou seguir polo camiño que, despois de cruzar o rego de Guxín, rodea o montiño da Punta da Furna ou, aproveitando que o toxo está cortado por debaixo do tendido eléctrico, cruzalo para saír á praia do Osmo, que ocupa o esteiro do rego de Corme recheo pola achega de area do mar, e ver a súa furna. Desde aquí ao remate o camiño é moi doado, segue por un paseo litoral que nos leva á praia da Arnela e logo ata o porto de Corme onde rematamos. Para a volta hai que contar con transporte ou, se non, facela polo PRG-148 que pasa por Gondomil, onde podemos ver a pedra da Serpe, e logo por unha pista polo monte baixa a Valarés, uns 5,5 quilómetros.


O PNV non pode seguir a soster un goberno español que manda Garda Civil e Fiscalía contra os cargos electos cataláns por defender o dereito a decidir do seu pobo. Así o manifestou Arnaldo Otegi nunha comparecencia de impresa na que instou os jeltzales a "rectificar" o soporte que dan ao executivo de Rajoy. "Nin a súa historia, nin as súas bases nin este país merecen que o PNV apoie este goberno", afirma o líder de EH Bildu. Otegi conclúe que "defender Catalunya é defender Euskal Herria" e expresou o seu apoio aos pasos dados estes días polo Parlament, criticando que en Madrid "non hai interlocutor político" para un referendo pactado e que a súa única aposta é na "forza" e os tribunais. EH Bildu tenta achicar o espazo ao PNV, que tenta moverse entre o respecto ao soberanismo catalán e os seus acordos e pactos co PP. Para a esquerda abertzale, non hai cabida nestes tempos a prestar apoio ou respaldo a un executivo que emprega ameaza, coerción e forza contra unha sociedade que pretende autodeterminarse.


Summary: A 29ª edición da Semana Galega de Filosofía de Pontevedra comeza este luns e durante cinco días xirará ao redor do concepto de Europa. Éric Toussaint, Carlos Berzosa, Joaquín M. Valdivielso Navarro, Giacomo Marramao ou Francisco Louçã achegarán a súa visión, canda a outros investigadores de Galicia e España. Nesta edición, ademais, dúas das conferencias celebraranse na Coruña

A 29ª edición da Semana Galega de Filosofía de Pontevedra comeza este luns e durante cinco días xirará ao redor do concepto de Europa. Nesta edición, ademais, dúas das conferencias celebraranse na Coruña, na Fundación Paideia. E todas as sesións poderánse seguir en retransmisión en directo na páxina web da Aula Castelao e a través de twitter (#filosofiaeeuropa) A Semana Galega de Filosofía dedica cada ano unha semana a debater en profundidade sobre algún asunto de acualidade. Filosofía e Educación, Filosofía e Economía ou Filosofía e Mentira foron os temas analizados nos últimos anos. Nesta ocasión é Europa; formularanse distintas posicións e reflexións en torno a un sistema político democrático asfixiado polas dinámicas financieiras, así como as posibilidades de fuxir desta nova orde imposta. Haberá tres sesións de conferencias, en horarios de mañá (Pensar Europa), tarde (Galiza en Europa) e noite (Europa ante o espello). Será nestas conferencias vespertinas nas que se poderán escoitar as voces máis recoñecibles, comenzando por Éric Toussaint (membro do Foro Social Mundial e de Attac), que este luns falará sobre Poder político e poder económico en Europa. O venres Francisco Louçã ofrecerá a lección de clausura: A luta social contra o terror financeiro O martes será o momento de Carlos Berzosa (África, espello do mundo), o mércores de Joaquín M. Valdivielso Navarro (O modelo socioecolóxico europeo: claves e tendencias), o xoves de Ángel Calle Collado (Democracias emerxentes), e o venres Francisco Louçã ofrecerá a lección de clausura (A luta social contra o terror financeiro). Nas restantes sesións Norbert Bilbeny, José Manuel Bermudo ou Antonio García-Santesmases ofrecerán visións máis académicas. E polas tardes Antón Baamonde, Xosé Luís Méndez Ferrín, Fermín Bouza ou Ana Miranda achegarán a visión do pensamento galego. Nesta edición dúas das sesións celebraranse na Coruña, na sede da Fundación Paideia; serán as de Fermín Bouza Álvarez (Público e privado: do dormitorio á cela) e Giacomo Marramao (Progreso e catástrofe), estarán o mércores 11 e o xoves 12 de abril, respectivamente ás 8 da tarde. Dossier completo da Semana de Filosofía


Summary: Após a recente inauguración da ampliación do Museo de Pontevedra, a asociación Amig@s da Cultura veñen de facer pública a súa denuncia polo trato que recibe a obra e a figura de Castelao, ao seu ver, cativo e manipulado.

A Asociación Amig@s da Cultura critica o tratamento da figura de Castelao no Museo de Pontevedra despois de realizar unha visita ao centro que celebrou o pasado 22 de agosto a inauguración da ampliación co fin da rehabilitación do Edificio Sarmiento, nun acto que estivo presidido polo presidente da Deputación, Rafael Louzán, a ministra Ana Pastor e o concelleiro Jesús Vázquez. Lamentan que só esté presente a visión do "Castelao artista" que tenta "esconder a súa carga política soberanista" e que unicamente en dous breves textos se dé conta da súa vida. "Neles encontramos ocultaçons e manipulaçons obscenas" sinalan e citan, entre outras, que se refiran ao golpe militar do 18 de xullo cun "Espanha entra na guerra civil". "Assim se despacha o golpe militar dado polo fascismo espanhol e o posterior terrorismo desatado contra o Povo Galego" indican, do tratamento dado no centro dependente da Deputación de Pontevedra que preside Rafael Louzán. "A razóm desta visom sesgada e manipuladora de Castelao e do seu contexto nom é outra que o interesse político e a visom ideológica de um PP herdeiro e conivente com o franquismo" denuncian na nota emitida pola entidade. Amig@s da Cultura destacan que o líder nacionalista que desenvolveu unha importante actividade política e cultural en Pontevedra "merecía moito máis". Defenden que Castelao, máis alá dunha sala con obra exposta, precisaba un centro dedicado a súa figura na cidade.


Summary: Galiza inicia a semana cunha repunta de hospitalizados e os novos contaxios redúcense a 76.

Galiza inicia esta semana cunha repunta dos hospitalizados pola Covid-19 a 125 pacientes, oito máis que a xornada anterior, e un descenso dos novos contaxios a 76, que supoñen 48 menos, mentres que os casos activos manteñen a tendencia descendente e redúcense a 2.262. Segundo os datos actualizados na mañá desta segunda feira pola Consellaría de Sanidade con rexistros até as 18 horas deste domingo, recollidos por Europa Press, os pacientes Covid en UCI ascenden a 31, tres máis, e os hospitalizados noutras unidades soben a 94, cinco máis, polo que hai 125 ingresados. Mentres, 2.137 pacientes atópanse en seguimento no seu domicilio. Por áreas sanitarias, a presión hospitalaria sobe nas de Santiago e Barbanza, Ourense, Pontevedra e O Salnés e Lugo, mentres que se mantén nas da Coruña e Cee, Vigo e Ferrol. Pola súa banda, os casos activos de Covid-19 seguen coa tendencia descendente e encadean 9 xornadas consecutivas de caída até situarse nos 2.262, que supoñen 38 menos que a xornada anterior, ao haber máis altas (114) que novos contaxios (76). Agás nas áreas sanitarias de Lugo (+9) e Ferrol (+1) nas que aumentan lixeiramente as infeccións activas, nas outras cinco descenden: A Coruña e Cee (-16); Vigo (-13); Ourense (-8); Pontevedra e O Salnés (-6) e Santiago e Barbanza (-5). En canto aos novos contaxios de Covid-19 detectados por calquera tipo de proba descenderon por baixo do cento -feito que sucedeu a terza feira da semana pasada- até os 76, que supoñen 48 menos que os 124 do día anterior. Do total de positivos, 75 foron confirmados por Probas Diagnósticas de Infección Activa (PDIA) nas últimas 24 horas, segundo os datos difundidos por Sanidade, deles 18 na área de Vigo; 16 na de Lugo; 11 na de Pontevedra e O Salnés; 10 na de Santiago e Barbanza; nove na da Coruña e Cee; seis na de Ferrol; e cinco na de Ourense. En canto á taxa de positividade repuntou a un 2,45% despois de manterse a semana pasada por baixo do 2%. Por tanto, continúa por baixo do 5% que a Organización Mundial da Saúde (OMS) fixa para dar por controlada esta pandemia. Desde o inicio da pandemia faleceron no conxunto de Galiza 2.417 persoas diagnosticadas con Covid-19, ao non notificar a Consellaría de Sanidade ningunha morte desde este sábado.


Acho que não hã melhor maneira de definir a obra de Uxía Casal como o nome da coleção em que está incluído este romance. Fora de jogo. Razão número um: é literatura juvenil? O mesmo que acontece com Saturno tamén é deus, resulta complicado enquadrar O faro de Arealonga num marco de idade concreto. Pode ser a dificuldade a protagonista. Temos a mania de, para bem e mal, enquadrar como juvenil qualquer narrativa com protagonista adolescente, e não é este o caso. E temos o tom, muito auto-reflexivo. Mistura o desenvolvimento da trama com reflexões que poderíamos considerar demasiado sisudas e filosóficas para uma leitora de quinze anos. A mesma narradora nos dá resposta: fujamos do paternalismo, como foge Uxía Casal na escrita. O faro de Arealonga / Uxía Casal / Xerais / 2001 / 6 euros Razão número dous: Que tipo de romance é O faro? Misterio? Policial? Ficção científica? Espionagem? Narração tradicional? A autora combina elementos de todas estas tipologias para construir a sua escrita, e entrega-nos um texto em que subverte muitas delas, de forma paródica às vezes, acabando por fazer toda uma homenagem, alternativa, aos clássicos. Em tempos da ovelha Dolly, Uxía Casal artelha uma revisão do mito de Frankenstein, sem citar Mary Shelley uma só vez. A universidade de Ingolstadt vira nos laboratórios de Osaka, o refúgio impossível de Genebra muda na vila marinheira de Arealonga, o médico resulta ser físico e o jogo a ser deus tem o mesmo resultado catastrófico. Se no clássico é o doutor quem narra a história, na obra de Casal é uma mulher, Rosalía Pardal, jornalista em aprendizagem, de família numerosa e marinheira e amiga do fareiro de toda a vida. Se o Vítor Frankenstein quer dominar a técnica do transplante para assegurar a vida das pessoas, Néstor Daponte procura oferecer a Rosalía uma solução à sua acondroplasia. Porque nisto se posiciona a autora: ao incorporar às suas obras personagens diferentes, marginais, habitantes das bancadas longe do campo de jogo. Nesta, a chiscadela é colocar como protagonista uma anana, e obrigar-nos a suportar com ela as dificuldades quotidianas que lhe acrescenta a sua condição. E não só: viúvas que não são pranhideiras, fareiros que não são chanquetes, marinheiros que resultam narcos (ups!). O romance foi publicado em 2001. Vinte anos passaram sem que lhe pese o tempo, a pesar de tratar o que daquela era atualidade científica: a modificação genética. Polo mesmo que não lhe pesam ao Frankenstein: a trama repousa em boa literatura. Em reflexões éticas universais.


Summary: En total, no Servizo público de emprego do noso país hai 259.373 traballador@s anotad@s, até 26.455 máis que hai doce meses. No conxunto do estado a cifra sobe d@s 4.700.000 desempregad@s. CIG valora que a destrución de emprego na Galiza leva "un avance imparábel"

Galiza fechou o mes de setembro cun total de 259.373 persoas en situación de desemprego. Con esta cifra, que facilitou esta terza feira o ministerio de Emprego e Seguridade social, xa se aprecia unha lixeira suba --2.106 persoas-- respecto de agosto. Mais se procedemos á comparativa interanual, que permite comprender mellor o contexto de evolución desta taxa, o incremento sitúase no 11,36%, con 26.455 destruídos nestes doce meses. De analizarmos os datos por sectores veremos que o dos servizos é o que rexistra os peores datos, cunha suba do 3%. A Xunta escúdase en "o mes de setembro rexistra tradicionalmente incrementos do paro" e que a concentración nun só sector "deriva da finalización de contratos na etapa estival". Efectivamente, tal concentración dá conta da alta temporalidade rexistrada nos meses do verán, e da precariedade laboral que isto carrexa. Así, no mes de setembro asináronse 60.957 contratos laborais: o 92,2% deles foron eventuais. Máis datos: o 40,6% das persoas que se atopan no desemprego non cobran a día de hoxe ningún tipo de prestación, segundo detalla o Servizo público de emprego. Son, en total, 106.408 @s traballador@s que non están a ter ningún ingreso. No conxunto do estado, son 79.645 máis as persoas que quedaron sen traballo remunerado, un 1,72% respecto do mes anterior. Ao peche de setembro e após dous meses consecutivos subindo, a cifra total de desempregad@s ascende a 4.705.279, cunha variación interanual do 11,98% que se traduce en 478.535 traballador@s máis nas listas do paro. A caída do emprego afectou especialmente ás mulleres, cuxa porcentaxe é un punto máis alta que a dos homes. Un avance "imparábel"Cadrando coa publicación das cifras do desemprego de setembro, o sindicato CIG informou de que nos últimos catro anos no noso país foron destruídos "máis de 100 mil postos de traballo". As cifras son aínda "máis alarmantes" se se toman en conta @s Demandantes de emprego non ocupad@s, a suma das persoas que non teñen traballo remunerado e aqueloutras que non computan por estar realizando cursos de formación. Así, o número total de desempregad@s na Galiza é de 275.859, segundo datos do Servizo público estatal. Atendendo ao número de persoas que non reciben ningún tipo de prestación, CIG alertou das "graves consecuencias" que o endurecemento das condicións para acceder ás prestacións por desemprego e a aqueloutras non contributivas, avocando "á exclusión social" a quen non teña traballo remunerado "e ás súas familias". Por conseguinte, o sindicato nacionalista atopou nos datos do paro a constatación da "nula eficacia" que, lonxe de pular pola creación de emprego, vén demostrar que as políticas económicas do PP son "incapaces" de reactivar os sectores produtivos do país.


Summary: É o segundo caso que se da na Galiza nunha instalacións destas características. As agrupacións ecoloxistas levan meses advertindo do perigo de que o coronavirus chegue a estes animais porque podería incrementar os contaxios, mais a Administración non tivo ningunha actuación especial. Na Baña foi preciso sacrificar aos exemplares para evitar unha situación epidemiolóxica peor.

Un foco da Covid-19 nunha granxa de visóns americanos para a industria peleteira volve pór de actualidade a preocupación polo risco destas instalacións, debido ao seu potencial de expansión da epidemia, como viñan advertindo as asociacións ecoloxistas desde hai meses. Galiza é o territorio do Estado español onde hai máis destas empresas en funcionamento e esta cuarta feira transcendeu publicamente o segundo surto no que vai de pandemia, neste caso en Compostela. Após o incidente na Baña do mes de xaneiro, a Consellaría de Medio Rural viuse obrigada a comunicar este brote rexistrado polo menos en dous exemplares ao Ministerio de Agricultura, Pesca e Alimentación. Ademais deste trámite burocrático, vanse realizar análises aos animais que están na explotación para determinar que medidas son precisas pois no anterior surto requiriuse o sacrificio dos visóns para evitar posíbeis contaxios ás persoas ou a outra fauna en caso de que escaparan. Malia que só se sabe de dous casos positivos, na infraestrutura hai 6.554 visóns (a gran maioría femias reprodutoras). Ademais, nas 25 granxas do país están dadas de alta 71.479 femias reprodutoras. A detección deste novo foco do virus decorreu no marco dos controis de vixilancia que se realizan no marco do 'Programa de prevención, vixilancia e control de SARS-CoV-2 en granxas de visóns americanos en España', elaborado polos ministerios de Agricultura e de Sanidade e no que a Xunta di ter un papel de colaboración activa. Esta nova volve dar visibilidade ás queixas das organizacións ecoloxistas, que xa de antes do coronavirus exixían o feche das granxas pero que incrementaron o seu discurso coa pandemia polos riscos de expansión da enfermidade. A pesar desta alerta, a Administración galega non fixo ningún movemento nin cambio de política neste sentido. Hoxe, por exemplo, a Fundación Franz Weber e Tu Abrigo Su Vida incidiron en que xa alertaran de casos posíbeis. As entidades dan xa como feito que será preciso sacrificar aos animais porque en grupos desta especie "o coronavirus pode mutar e mesmo inhabilitar as vacinas actuais".


Summary: Si poderán levar as alfombras do corredor, ao entender o xuíz que "se colocaron cun fin puramente funcional".

O Xulgado de Primeira Instancia número 1 da Coruña vén de impedir a retirada do Pazo de Meirás dos elementos disputados pola familia Franco ao considerar que son bens inmóbeis. A decisión afecta todos os elementos obxecto de controversia entre as partes comparecidas no proceso, agás as alfombras do corredor porque "se colocaron cun fin puramente funcional". O xuíz acolle parcialmente a cuestión incidental exposta polo Estado e os concellos da Coruña e Sada Deste modo, o maxistrado titular do órgano acolle parcialmente a cuestión incidental exposta pola Administración Xeral do Estado, á que se adheriron a Xunta e os concellos da Coruña e Sada. No auto, notificado esta sexta feira e do que informou o Tribunal Superior de Xustiza da Galiza (TSXG), o xuíz determina que os bens sobre os que existe discusión adquiriron a condición e natureza de inmóbeis por incorporación, por destino ou por ambos. Con todo, no que atinxe propiedade do Estado sobre os bens móbeis, o maxistrado subliña que nin na sentenza nin ao longo do proceso "se tratou e discutiu" esa cuestión, polo que "non pode constituír obxecto" do incidente sobre o que resolveu. O BNG reclama a declaración de Meirás como "lugar de memoria" Bens do exterior do Pazo En concreto, o xulgado concluíu que todos os existentes no exterior do Pazo teñen a natureza de bens inmóbeis por destino pois, aínda que moitos deles son susceptíbeis de seren trasladados e "fisicamente separábeis sen quebranto algún", iso non impide, segundo o xuíz, que sexan considerados bens inmóbeis por destino, pois foron colocados alí "cunha vontade de permanencia". Aliás, subliña que, "xa sexan figuras ou conxuntos pétreos —de santos e virxes, entre outras—, áchanse colocados ao longo do xardín, co fin de conseguir un todo armónico e artístico". O titular do Xulgado de Primeira Instancia número 1 da Coruña engade que, a moitos deles, caracterízaos "a súa especial robustez e o seu elevado peso, coas dificultades que para a súa mobilidade e para o seu traslado suporía, mesmo dentro do propio Pazo". No auto, indica que a envergadura e peso deste tipo de elementos pétreos fan que, polo seu propio peso, queden estabilizados, polo que "non requiren cimentación", o que fai que o sistema de suxeición e a colocación das pezas sexa "a mesma que a dun cruceiro". Peritos advirten do valor histórico dos bens de Meirás Elementos do interior A respecto dos elementos que se atopan no interior, o maxistrado decretou que a porta de acceso desde o vestíbulo e o lavabo de pé con decoración floral teñen natureza de bens inmóbeis por incorporación e, por destino, a escultura de vulto de San Xosé, o altar/sartego, o alto relevo da piedade, a virxe entronizada co neno, as esculturas de vulto redondo, a pila de auga bendita, o confesionario de madeira, a escultura de vulto redondo, a virxe orante e a escultura pétrea de vulto redondo. Tamén o cristo de vulto redondo, os 'anxelotes' de bronce, as figuras de vulto redondo en pedra, a lámpada sobre pilastra da escaleira, aplíquelos de parede metálico, o tapiz con escudo e a parella de apliques electrificados teñen, segundo o xuíz, a dobre condición de ben inmóbel por incorporación e destino. O xuíz considera "chave" analizar a localización de cada ben Sobre estes bens, situados no interior, o maxistrado considera chave á hora de analizar cada un deles "a localización, póndoa en relación coa finalidade perseguida á hora de realizar a colocación nun determinado lugar", así como "a relación e visión homoxénea que se poida formar con outros elementos existentes". No auto, indica que no altar maior da capela atópanse "gran parte dos elementos discutidos". Así, afirma que, aínda que "non hai controversia" en que se poidan trasladar as tallas "sen quedar afectados ou deteriorados o pedestal ou cada un dos retablos onde se atopan colocadas", entende que "non pode obviarse, dadas as características das mesmas, as súas dimensións, a súa posición e a interrelación que existe entre unhas e outras, que responden á idea de formar un conxunto iconográfico". SÓ PARA PERSOAS SUBSCRITORAS | "Unha tarde no Pazo de Meirás" Ademais, recalca que "gardan harmonía coa arquitectura e tipoloxía do retablo (de finais do século XVII, principios do XVIII) e das súas propias dimensións, o cal conduce a afirmar que foron colocadas con finalidade decorativa e, sobre todo, cunha clara vontade de permanencia, o que fai que sexan consideradas inmobles por destino".


Summary: A Asemblea de Áreas Sanitarias advirte dun seguimento do 90% na área de Vigo e de máis do 50% no conxunto de Galicia; a Consellería de Sanidade redúceo a un 12%.

A primeira xornada de folga de persoal médico na Atención Primaria volveu triunfar na área de Vigo --onde o conflito agromou coa dimisión duns vinte xefes de servizo--, cun seguimento de case o 90% entre a quenda da mañá e de tarde, con cifras relevantes pero menos importantes segundo os datos facilitados pola convocante Asemblea de Áreas Sanitarias (AAS). A Asemblea de Áreas Sanitarias advirte dun seguimento do 90% na área de Vigo e de máis do 50% no conxunto de Galicia; o Sergas redúceo a un 12%De ter en conta os datos de todas as áreas facilitadas, o seguimento sería superior ao 50% no conxunto de Galicia, aínda que de maneira desigual, cun 65% nas áreas de Ferrol e Pontevedra, un 60% na de Ourense, un 47% na da Coruña, un 35% na de Santiago e un 33% na de Lugo. Mentres a AAS amosa a súa "satisfacción" polos datos, especialmente importantes en Vigo, onde acumulan tres folgas en poucos meses, a Consellería de Sanidade reduce a participación na folga a algo máis do 12% dos profesionais médicos, tanto na quenda de mañá como de tarde. Os convocantes advirten, no entanto, dun seguimento importante que, aseguran, é constatable coas imaxes de escasa actividade que deixaron moitois centros de saúde no país. Os profesionais, organizados en asembleas nas diferentes áreas sanitarias galegas tras a ruptura da anterior coordinadora co gallo da desconvocatoria dunha folga en abril, insisten no seu "malestar" e na "sobrecarga" sufrida nos centros de saúde e denuncian unha "xestión desligada da realidade e unha completa ausencia de medidas que aborden o problema". Todo mentres as comisións técnicas continúan avanzando ao tempo que o Sergas achega outras propostas á marxe da mesa de negociación. Logo da folga levada a cabo o pasado 19 de xuño, a AAS asegura que as súas reclamacións "non foron escoitadas", motivo que levou os profesionais a convocar esta folga de dúas xornadas na que manteñen as demandas. Así, reclaman unha xerencia de Atención Primaria, máis tempo para atención ao paciente e limitación a 30 citas por día, así como maior estabilidade e a convocatoria de prazas que cubran todas as vacantes de todas as categorías. Os profesionais, organizados en asembleas nas diferentes áreas sanitarias galegas tras a ruptura da anterior coordinadora co gallo da desconvocatoria dunha folga en abril, insisten no seu "malestar" e na "sobrecarga" sufrida nos centros de saúde e denuncian unha "xestión desligada da realidade e unha completa ausencia de medidas que aborden o problema". Todo mentres as comisións técnicas continúan avanzando ao tempo que o Sergas achega outras propostas á marxe da mesa de negociación. O persoal médico mobilizado insiste no seu "malestar" pola falta de medidas por parte do Sergas e advirten da "sobrecarga" nos centros de saúdeLogo da folga levada a cabo o pasado 19 de xuño, a AAS asegura que as súas reclamacións "non foron escoitadas", motivo que levou os profesionais a convocar outra folga na que manteñen as demandas. Así, reclaman unha xerencia de Atención Primaria, máis tempo para atención ao paciente e limitación a 30 citas por día, así como maior estabilidade e a convocatoria de prazas que cubran todas as vacantes de todas as categorías. Pola súa banda, o Sergas destaca que o Plan Galego de Atención Primaria suporá incorporar máis de 300 profesionais en centros de saúde.


Summary: O prazo de inscrición estará aberto do 11 ao 28 deste mes

O Conservatorio Profesional de Música de Carballo convocou por segundo ano consecutivo un Concurso de Solistas para ofrecer ao alumnado a posibilidade de interpretar unha obra de concerto como solista no Auditorio do Pazo da Cultura. O certame vai dirixido a estudantes tanto do grao elemental como do profesional, que, previa autorización do titor, deberán formalizar a inscrición entre os días 11 e 28 deste mes de xaneiro. Quedan excluídos os gañadores da edición anterior. O Concurso de Solistas constará de dúas fases: na primeira, que se celebrará na aula, cada titor fará unha selección interna do alumnado. Na segunda, os alumnos e as alumnas seleccionados concorrerán a unha proba que se celebrará o 25 de marzo no auditorio do Pazo da Cultura e na que terán que interpretar unha obra con ou sen acompañamento de piano. Concederanse tres premios en grao elemental e outros tres en grao profesional. Os gañadores do primeiro premio recibirán un cheque-regalo e diploma, e actuarán como solistas, acompañados pola banda ou a orquestra do CMUS, o curso que vén. Pódense consultar todas as bases no seguinte enlace.


Summary: Esta quinta feira, primeira das presentacións da nova etapa do Sermos Galiza. Será esta tarde (20.30 horas) en Carballo, no Pazo da Cultura.

Sermos Galiza inicia unha nova campaña de presentacións que se desenvolverán en distintas vilas e cidades galegas. O obxectivo desta campaña é facer máis presente o semanario impreso e o diario dixital Sermos Galiza no seo da sociedade galega, após case un ano na rede e nos quiosques. Neste senso, diversos colectivos sociais achegarán o proxecto xornalístico --nado a partir das achegas populares de centos de persoas-- ás comarcas do país. Unha fasquía máis innovadora e vangardista e o mesmo espírito fundacional Será a estrea da nova etapa do Sermos Galiza, após a posta ao día do deseño quer do semanario quer do diario dixital. Unha fasquía máis innovadora e vangardista e o mesmo espírito fundacional: achegar a información precisa desde unha perspectiva crítica e nacional. A presentación de Carballo vaina organizar a Asociación cultural Lumieira e nela tomarán a palabra a súa presidenta, Rosalía Fernández, o escritor Xoan Fraga e o presidente do Consello de Administración de Sermos Galiza, Xoan Costa.


Summary: A temporada 2016 podería contar con 17 tripulacións a competir, 2 máis que este ano.

Coa volta de Samertolameu de Meira á Liga Galega de Traiñeiras (LGT) - após a perda de praza na Liga ACT-, e a posibilidade de que Narón saque barco ao mar; a competición galega podería reunir máis botes que nunca para a temporada que comeza, 17. Dous máis que na actualidade. A LGT divídese en dúas categorías. As traiñeiras que compiten son Amegrove, Mugardos, Ares, Pobra, Coruxo, Vilaxoán, Castropol, Bueu, Mecos, Chapela, Perillo, Rianxo, Cesantes, Vila de Cangas, Mera. Ás que agora hai que engadir Meira e, probablemente, Narón. Como nota negativa, a traiñeira de Esteiro ( A Esteirana) non sairá tampouco este ano ao mar, unha mala nova para un dos botes históricos deste deporte. Amegrove é a vixente campioa da LGT e acumula xa catro títulos na Liga: 2010, 2011, 2012 e 2015. Na Liga San Miguel ou ACT, onde compiten as 12 mellores traiñeiras de Euskadi, Galiza e Cantabria, hai 2 representantes galegas: Cabo de Cruz e Tirán. A de Cabo finalizou en sexta posición esta temporada e os de Tirán, sétimos.


Summary: Onte faleceu un home de 87 anos na Residencia DOMUS VI de Vimianzo. Xa son 13 as persoas falecidas nunha residencia na que o BNG solicitou a intervención da Xunta

En apenas 3 semanas A Laracha de estar entre 1 e 9 novos casos nos últimos 14 días, a superar a centena, sendo xa un dos 10 concellos con maior taxa de incidencia acumulada, rozando os 1.000 novos casos por cada 100.000 habitantentes. Ante estes datos preocupantes da evolución da pandemia no Concello, o alcalde, José Manuel López Varela, solicitou á Consellería de Sanidade a realización dun cribado masivo entre a poboación larachesa.Considérase que esta medida, ademais doutras preventivas específicas que poidan establecer as autoridades sanitarias nos próximos días endurecendo as actualmente vixentes, sería beneficiosa para detectar casos e evitar apropagación do virus no termo municipal.O Concello fai un chamamento á poboación para o escrupuloso cumprimento da normativa vixente e apela á responsabilidade individual tanto nos espazos públicos como nos privados como único modo de evitar os contaxios e aplanar a curva da terceira vaga. A nivel global, na comarca, os datos seguen medrando e sendo preocupantes. 7 concellos superan os 1.000 novos casos por cada 100.000 habitantes (A Laracha, Carballo, Coristanco, Laxe, Dumbría, Camariñas, Vimianzo) e só hai dous (Mazaricos e Carnota) que hoxe por hoxe non superarían o valor de 250 que considera o Sergas para implementar restricións. Máis novas sobre o covid 21-01-2021: COVID: Bergantiños volve ser o gran foco 20-01-2021: COVID: Aumenta tamén a incidencia nos centros de ensino. 19-01-2021: COVID: A Laracha, Cabana, Coristanco, Dumbría e Muxía, tamén en nivel máximo de restricións. 18-01-2021: COVID: Preocupación en Carballo ante o novo gromo na Residencia DomusVi. 17-01-2021: COVID: O Sergas fará esta semana un cribado masivo de 6.000 persoas en Camariñas e Vimianzo. 14-01-2021: Vimianzo pon o foco… nos clubs. 13-01-2021: COVID: Carballo, Cee, Camariñas, Laxe e Vimianzo, no nivel máximo de restricións / Chegan as primeiras vacinas ao HVdX. 13-01-2021: COVID: Vimianzo pon o foco nos bares. 12-01-2021: COVID: A Xunta limita a mobilidade en todos os Concellos e obriga a pechar a hostalería ás 18:00h. 11-01-2021: COVID: As cifras sinalan un aumento do 40% nos novos positivos na última semana . 07-01-2021: COVID: A tendencia volve ser á alza. 04-01-2020: COVID: Vimianzo non se libra e Carnota recupera a mobilidade. 29-12-2020: COVID: 9 concellos, tralo peche de Carnota e Muros, rematan o ano con especiais restricións. 28-12-2020: COVID: Vimianzo, Xallas e Fisterra, as zonas onde se manteñen o virus. 22-12-2020: COVID: O Plan de Nadal inclúe excepcións entre o 23 e o 25. 16-12-2020: COVID: Santa Comba, Mazaricos, Carnota, e Fisterra pasan ao nivel medio-alto de restrición. 15-12-2020: COVID: 9 do 10 positivos do IES de Fisterra son usuarios de autobús. 14-12-2020: SERGAS fai un novo cribado en Camariñas, Mazaricos e Santa Comba 11-12-2020: COVID: Camariñas e Zas entran no peche perimetral de Vimianzo; A Laracha, Cabana e Malpica relaxan restricións. 10-12-2020: Preocupan os gromos no IESP Pedra da Aguia e no IES Fin do Camiño. 10-12-2020: COVID: "Vasos comunicantes" de norte a sur. 06-12-2020: Coa do IES Pedra da Aguia, son 6 as aulas pechadas por covid na comarca. 04-12-2020: COVID: As cifras de Bergantiños iguálanse ás do resto da Costa da Morte. 02-12-2020: COVID: Como afecta a nova "desescalada" e a reapertura progresiva da hostalería na Costa. 01-12-2020: COVID: Así está a situación do coronavirus na Costa da Morte.


Summary: Esta semana entrou en funcionamento nalgúns países o novo sistema de pagamento 'Twitter Blue' impulsado por Musk, que, entre outras cuestións, permitirá ás persoas usuarias obteren a insignia azul de verificación do perfil.

O magnate estadounidense Elon Musk oficializou o pasado 27 de outubro a compra da rede social Twitter por un importe de perto de 44.000 millóns de euros. A medida chegou acompañada do despedimento de, aproximadamente, 50% das 7.500 persoas que formaban o cadro de persoal. No momento actual, cando se fan exactamente dúas semanas da compra, as diferentes propostas de Musk para o futuro da rede social están a provocar múltiples reaccións que afectan de forma inmediata a súa, segundo o propio empresario, delicada situación económica —perdas de 4 millóns de dólares ao día—. Elon Musk comeza os despedimentos masivos en Twitter: Traballadores denuncian que foron cesados "sen avisar" Unha das medidas anticipadas por Elon Musk foi implantar un sistema de pagamento, denominado Twitter Blue, que está dispoñíbel desde esta mesma semana nalgúns países como os EUA ou o Reino Unido e que ofrece, a cambio de 7,99 dólares mensuais, a marca de verificación da conta e outras vantaxes como o acceso anticipado a novas funcións 'premium' da plataforma. Verificación de perfís Twitter tamén engade unha nova fórmula que consiste en agregar notificacións verificadas de prioridade, o que permitirá que as persoas usuarias poidan consultar nunha nova sección as notificacións procedentes unicamente de contas verificadas, a fin de "axudar a reducir as contas falsas e pouco confiábeis". Porén, as principais críticas a esta medida radican en que calquera persoa poderá pagar para obter a insignia azul de verificación, se ben a compañía afirma que se mostrará unha mensaxe despregábel en cada perfil que indicará se esa verificación foi obtida pola vía do pagamento ou por mor da súa "notoriedade no ámbito gobernamental, de noticias, entretemento ou outra categoría designada". Elon Musk compra Twitter: que pasará agora? X, a "app para todo" O obxectivo final da compra de Twittersería o desenvolvemento dun ambicioso proxecto de Musk, consistente en artellar unha rede social "multiusos" que el mesmo deu en denominar 'X, a aplicación para todo'. Se ben aínda non desvelou demasiada información ao respecto, o empresario estaría a valorar con este proxecto dar un salto a Twitter semellante ao que deu na China a aplicación WeChat, que pasou de ser unha ferramenta de mensaxería a unha 'mini-Internet' que cada día utilizan máis de mil millóns de persoas. Mastodon, á espreita do descontento con Twitter Neste contexto, e diante das múltiples críticas que levaron tamén diferentes compañías a deixar de pagar anuncios en Twitter, xorde a rede social Mastodon, que, se ben iniciou a súa actividade en 2016, nas últimas datas está a ser obxecto dunha gran 'migración' de persoas usuarias procedentes da plataforma do paxaro azul. A diferenza da rede social de Musk, Mastodon non está dirixida por unha única compañía, pois calquera persoa pode iniciar un servidor local para participar deste software gratuíto de código aberto, o que permite a súa definición como "rede aberta, libre e federada". Mastodon, polo tanto, é unha rede social formada á súa vez por un conxunto de subredes, polo que as mensaxes dunha persoa usuaria poden ser lidas unicamente polas integrantes dunha mesma comunidade, que pode crear calquera. Mais, do mesmo modo que en Twitter, tamén existe a opción de publicar contidos xenéricos para seren visualizados no conxunto da plataforma. Así, cando unha persoa ingresa en Mastodon pode escoller un servidor en función dos seus gustos e afeccións: tecnoloxía, deportes, política, etc. Isto provoca, aliás, que cada servidor teña as súas propias normas de funcionamento. Só unha semana após a venda de Twitter a Elon Musk, Mastodon recibiu máis de 230.000 novas usuarias e usuarios, e desde o 27 de outubro abriron 1.124 novos servidores e uníronse case medio millón de persoas á rede social. Esta mesma segunda feira alcanzou os 1.028.362 usuarios activos mensuais.


Summary: O investigador Adrián Dios vén de recibir o premio Valentín Paz-Andrade á investigación económica na modalidade de tese doutoral. O seu traballo analiza a evolución da empresa Unión Fenosa entre 1982, momento da fusión entre Fenosa e Unión Eléctrica Madrileña, e a súa absorción por Gas Natural en 2008.

—Por que comezar pola fusión entre Fenosa e Unión Eléctrica Madrileña durante os 80?Case non hai investigacións que falen do nacemento de Unión Fenosa, pero si sobre a evolución da compañía na década dos 30 e dos 40 ou sobre o sector eléctrico na Galiza. Existía un espazo aí. A miña idea inicial era analizar Unión Fenosa, e é inevitábel estudar as causas da absorción de Fenosa por Unión Eléctrica Madrileña. —Falamos da empresa eléctrica de maior peso na Galiza. Como afectou esa operación e o traslado da sede social?A visión que todas podemos pensar é que a nivel empresarial e de desenvolvemento de país a operación en principio é un desastre. Mais en Unión Fenosa dáse un efecto moi curioso: son os galegos quen controlan a empresa. Fenosa, antes da fusión, dependía do Banco Pastor mentres que Unión Eléctrica Madrileña dependía do Banco Urquijo. A comezos dos 80, durante a crise bancaria, o Urquijo colapsa e desaparece e o Pastor, como accionista maioritario, coloca galegos en postos de responsabilidade. Non por selo quere dicir que pensaran no desenvolvemento económico do país, pero si é certo que tomaron algunhas decisións buscando que a empresa siga vinculada a Galiza. Por exemplo a través da creación de filiais para servizos de consultoría na Coruña. —Na tese aborda a regulación do sector dos 80 impulsada por Felipe González. Que implicou para o mercado e para as consumidoras?Até entón existía unha regulación empresarial; podemos imaxinar até que punto as empresas tiñan capacidade para definir a política enerxética no franquismo. A reforma dos 80 levouse a cabo nun contexto de debate sobre unha posíbel nacionalización das empresas. Porén, se ben foi intervencionista, deseñouse para que o sector privado sobrevivise a unha forte crise. As medidas non se encamiñaron a unha tarifa máis barata para as consumidoras. —A tese ten outro límite temporal: a absorción de Unión Fenosa por Gas Natural en 2008. Que aconteceu coa pegada galega que favorecía o Banco Pastor nese tempo?Porque aí Unión Fenosa, o meu obxectivo de investigación, desaparece. Tamén o fai esa pegada galega, pois o poder dentro da empresa foi mudando. O Pastor era o accionista de referencia, mais despois entra o Central Hispano hai mudanzas na dirección coas que se perde esa galeguidade. Cando entra o Banco Santander muda tamén o paradigma, pois a súa acción responde a un interese especulativo, non importaba tanto o futuro da compañía. Tras as miñas investigacións, e ao meu parecer, entre 2000-2001 Unión Fenosa xa deixa de existir practicamente como tal. —Fóra da tese, ten publicado noutros formatos, como un videoblogue que mantiveches en YouTube, sobre os efectos negativos do actual sistema eléctrico.A día de hoxe, o mecanismo de creación de prezos da electricidade busca favorecer as empresas enerxéticas e non as consumidoras. Desde un punto de vista social isto é catastrófico, porque a tarifa da luz é excesivamente elevada. Nun momento como o actual hai quen ten que escoller entre acender ou non a calefacción, iso é inaceptábel. E, na Galiza, unha tarifa eléctrica máis barata suporía tamén dar pulo ao tecido industrial. Sei que se trata de cuestións relativas ás relacións de poder, mais non comprendo que non sexa a prioridade dun Goberno mudar este sistema. —Forma parte dunha cooperativa galega, a Nosa Enerxía, que posibilidades ofrecen estas iniciativas nun mercado de grandes multinacionais?A viabilidade é toda desde o momento no que se busca empoderar a cidadanía na toma de decisións, tamén no sector enerxético. Que pasa? Que a regulación non está precisamente pensada para o desenvolvemento destas iniciativas. Unha cooperativa de 1.000 persoas dificilmente pode competir coas enerxéticas. —Alén da creación de distintas cooperativas, tamén se estudou desde Concellos como o da Coruña a creación dunha empresa enerxética local a semellanza da de Barcelona. Percibe mudanzas?Hai unha situación algo distinta a de hai dez anos, debido a cambios políticos e na mentalidade social, mais fallan as transformacións estruturais. A evolución do sector eléctrico tende á concentración. Hoxe no Estado operan cinco grandes compañías eléctricas, claramente non existe competencia.


Summary: Ascenden a 292 os pacientes hospitalizados e a taxa de positividade aumenta ao 18,7% na Galiza.

Galiza inicia a semana de Nadal con 15.856 casos activos de Covid-19, que supoñen medio milleiro máis que o día anterior, despois de rexistrarse 1.331 novos contaxios -26 menos que a xornada pasada-. Os pacientes ingresados por este coronavirus aumentan a 292 -dez máis- e a taxa de positividade dispárase ao 18,74%. Segundo os datos publicados na mañá desta segunda feira pola Consellaría de Sanidade con rexistros até as 18 horas deste domingo, mantéñense 51 persoas ingresadas en UCI pola Covid-19 en Galiza -sen cambios- e aumentan a 241 as hospitalizadas noutras unidades -dez máis-, mentres que 15.564 pacientes atópanse en seguimento nos seus domicilios. A presión hospitalaria aumenta en cinco das sete áreas sanitarias; mantense sen cambios na de Lugo con seis pacientes Covid en UCI e 11 noutras unidades; e alíviase na de Vigo, que rexistra 21 ingresados en críticos -un menos- e 77 noutras unidades -dous menos-. A semana de Nadal comeza con medio milleiro de casos máis de Covid-19 que o día anterior, ao se situar en 15.856 no conxunto de Galiza -508 máis-, ao haber máis contaxios (1.331) que altas (821), ao que se engaden dous falecementos. A segunda feira da semana pasada -o 13 de decembro- as infeccións sumaban 12.221. As infeccións activas ascenden en seis das sete áreas sanitarias galegas, coa de Vigo á cabeza (+231), seguida da de Santiago e Barbanza (+133); Pontevedra e O Salnés (+120), A Coruña e Cee (+43), Lugo (+35) e Ferrol (+12), mentres que na de Ourense descenden (-66). Segundo os últimos datos actualizados polo Ministerio de Sanidad na tarde desta pasada sexta, 17 de decembro, Galiza conta cunha taxa a 14 días de 511,95 casos por 100.000 habitantes, polo que segue a incidencia lixeiramente por riba da media do Estado, que está en 511. Os novos contaxios de Covid-19 mantéñense por encima dos 1.300 por segunda xornada consecutiva ao situarse en 1.331, que supoñen 26 menos que os 1.357 rexistrados o domingo -que supuxeron a cifra máis alta do que vai de sexta onda-. En canto á taxa de positividade das probas PCR -número de infeccións detectadas cada 100 test-, comeza esta semana cun repunte ao 18,74%, fronte ao 12,54% do día anterior. Por tanto, mantense por encima do limiar do 5% que fixa a Organización Mundial da Saúde (OMS) para dar por controlada a pandemia. As persoas falecidas diagnosticadas con Covid-19 desde o inicio desta pandemia no conxunto de Galiza aumentan a 2.722, ao notificar este domingo a Consellería de Sanidade dous novos óbitos.


Summary: O Partido Popular vén de facer público que proporá na cámara unha condena institucional do "terrorismo en xeral e de Resistencia Galega en particular". O detido, será trasladado a Madrid para prestar declaración perante a Audiencia Nacional. Convocan unha manifestación de apoio en Compostela.

O ministerio de Interior español fixo público esta terza feira un comunicado polo cal daba conta da detención de H.M.P, veciño de Ames, no seo da operación que deveu nas detencións doutras seis persoas nos últimos meses. Segundo o texto, a detención foi levada a cabo pola policía española arredor das dez e media da noite nun monte situado na área metropolitana de Santiago de Compostela. Segundo puido saber este xornal, o domicilio do detido na vila de Quistiláns (Ames) foi rexistrado a primeira hora desta mañá. Arestora, numerosos membros da policía española continúan no lugar, onde se terían producido confrontacións coa veciñanza. Após a súa detención e durante o seu traslado á comisaría despois do rexistro domiciliario, H.M.P tería denunciado torturas por parte da policía, supostamente, practicadas durante o tempo que transcorreu desde a súa detención (arredor das 22.30 do día 7 de xaneiro segundo fontes policiais) até a súa chegada ao domicilio familiar para ser rexistrado (arredor das 11.00 da mañá desta terza feira). A operación policial, que continúa arestora aberta, podería supor novas detencións. Pola súa banda. H.M.P será trasladado nas vindeiras horas á capital española para ser posto a disposición xudicial perante a Audiencia Nacional. O PP presentará unha proposta para que o Parlamento emita unha "condena institucional" de Resistencia Galega Nun comunicado enviado esta terza feira, o Partido Popular agradeceu "o excelente labor dos corpos e forzas de seguridade do estado" pola detención desenvolvida no día de onte e das levadas a cabo o pasado mes de outubro --malia que dúas das persoas detidas foran deixadas en liberdade poucas semanas despois. Aliás, @s populares condenan "as intencións do presunto membro de Resistencia Galega" e as "prácticas terroristas" que poñen en risco, din, "a integridade física de todos os galegos". Neste senso, no grupo parlamentar popular presentarán unha proposición para que os demais grupos políticos emitan unha "declaración institucional en contra do terrorismo en xeral, e de Resistencia Galega en particular". Concentración "Se nos tocam a umha, tocam-nos a todas" é o lema da concentración que se convocou para hoxe na Praza do Pan (Cervantes) en Compostela a partir das 20 horas. A protesta xorde após a detención dun mozo galego a quen lle foi aplicada a Lei antiterrorista polo cal está incomunicado e, segundo algunhas fontes, camiño da Audiencia Nacional en Madrid. @s convocantes denuncian que foi "torturado no monte" e exixen a súa liberación inmediata.


Summary: O Consello Xeral do Poder Xudicial determina, tras case un ano de dilixencias, sancionar a instrutora de casos como Carioca, Pokémon ou Garañón por "unha falta moi grave de desatención no exercicio das competencias xudiciais"

É, posiblemente, a xuíza máis mediática da última década en Galicia. Foi a instrutora de casos de gran impacto social como a operación Carioca, que destapou unha sórdida trama de explotación e maltrato de mulleres en locais de prostitución -a súa peza principal vén de concluír dez anos despois, como adiantou esta semana El Progreso-. Pero tamén dos sumarios que levaron por diante máis cargos políticos galegos nos últimos anos sen que ningún deles chegase polo momento a xuízo: dende a operación Pokémon aos casos Pulpo, Garañón e Cóndor.O Consello do Poder Xudicial determina, tras case un ano de dilixencias, sancionar a instrutora de casos como Carioca, Pokémon ou Garañón por "unha falta moi grave de desatención no exercicio das competencias xudiciais"O impacto destas e outras actuacións da xuíza Pilar de Lara explica tamén a relevancia da decisión que vén de tomar sobre ela a Comisión Disciplinaria do Consello Xeral do Poder Xudicial. Tras case un ano de dilixencias, vén de acordar impoñer á titular do xulgado de instrución número 1 de Lugo "unha sanción de sete meses e un día de suspensión de funcións por unha falta moi grave de desatención no exercicio das competencias xudiciais".A sanción, que segundo confirma o Tribunal Superior de Xustiza de Galicia xa foi comunicada á propia De Lara, traerá consigo graves consecuencias profesionais para ela se é ratificada de xeito definitivo. "Ao ser superior aos seis meses implica a perda do destino", polo que tería que abandonar o xulgado lucense do que é titular, dende o que instruíu os devanditos casos.Pilar de Lara aínda pode interpoñer recurso ante o Consello do Poder Xudicial e, se a sanción é mantida, formulalo ante o Tribunal SupremoA xuíza, cuxo avogado veu mantendo nos últimos meses que as desatencións e dilacións indebidas que lle atribúe o Consello do Poder Xudicial ou non se produciron ou non son atribuíbles ao seu traballo, ten aínda dúas vías para tentar revogar a sanción. A primeira é formular un recurso de alzada ante o pleno do propio Consello. Se este a confirma aínda pode acudir á vía do recurso contencioso-administrativo no Tribunal Supremo. "A suspensión será executiva unha vez esgotada a vía administrativa", aclara o TSXG. O avogado da xuíza, Agustín Azparren, xa confirmou a interposición do primeiro dos recursos.Esta sanción conclúe un proceso que comezou en marzo de 2018 cunha orde de inspección ao xulgado que dirixe De Lara por orde do Consello do Poder Xudicial. Esas pescudas executáronse en maio dese mesmo ano e os seus responsables concluíron que a xuíza incorrera en "desatención ou atrasos inxustificados" das causas que instrúe. Tamén a acusaban de xerar "incrementos ficticios do volume de traballo" cun "manifesto abuso procesual".A prolongación dos casos instruídos pola maxistrada foi obxecto de queixas e apercibimentos doutras instancias xudiciais e de cargos políticos investigados nas súas causasEsas imputacións cadran, cando menos parcialmente, coas queixas e apercibimentos tanto verbais como formais doutras instancias xudiciais e dalgúns cargos políticos investigados nas causas investigadas por Pilar de Lara. Entre os receos que membros dos tribunais e da política dirixen contra De Lara abondan os que apuntan a que varias das súas acusacións acabaron arquiváronse ao chegar a outras instancias. Un dos arquivos máis significativos produciuse na Audiencia provincial lucense, o relativo ás acusacións de suborno contra o ex-alcalde de Lugo, Xosé López Orozco que De Lara mantivera contra el durante anos. A mesma xuíza mantén o ex-dirixente socialista como imputado no caso Garañón, o mesmo que atinxiu ao ex-secretario xeral do PSdeG José Ramón Besteiro, entre outros múltiples dirixentes políticos e empresariais.As operacións abertas por De Lara durante a última década suscitaron en torno a ela múltiples reaccións políticas e sociais encontradas. Así, no inicio destas operacións foi notablemente eloxiada por perseguir prácticas corruptas, pero co transcorrer dos anos xurdiron críticas nos eidos xudicial e político cara a ela pola prolongación dos seus casos.


Summary: O autor dos feitos, que foi detido na propia vivenda, tamén lle causou feridas ao fillo que a parella tiña en común. O neno, de 12 anos, precisou hospitalización. Son xa 46 as mulleres asasinadas no Estado.

Unha muller de 38 anos foi asasinada en Madrid polo seu compañeiro sentimental. Provocoulle unha "ferida incisa" no pescozo que lle causou a morte, sen que os servizos de emerxencia desprazados até a vivenda que a parella partillaba puideran facer nada por lle salvar a vida. O fillo que tiñan en común, de 12 anos de idade, resultou ferido de gravidade tamén por arma branca e precisou hospitalización. O compañeiro sentimental da muller, de 42 anos, foi detido xa no lugar dos feitos como autor do asasinato. No que vai de ano, a violencia machista matou 46 mulleres no conxunto do Estado, dúas delas na Galiza.


Summary: Así cualifica o idioma o daquela maxistrado da Audiencia Nacional no marco da causa que instruíu en 2008 contra 4 independentistas galegos por queimar unha foto do Borbón.

Grande-Marlaska, ministro de Interior do goberno de Pedro Sánchez. Un xuíz que asume o posto cunha mochila ben cargadiña: Foi presidente da Sala Penal da Audiencia Nacional desde 2012 e membro do Consello Xeral do Poder Xudicial. Na súa traxectoria impulsou diversas operacións e operativos contra organizacións independentistas vascas. Acusado de facer ouvidos xordos ás torturas. Tamén foi quen en 2007 mandou a xuízo a dous debuxantes de El Jueves pola polémica viñeta de Felipe e Letizia nunha postura sexual. Ou quen se mostrou a favor de condenar a membros do 15M por un protesto. Grande-Marlaska non tivo problema en asinar en 2008 unha providencia no que se refería ao galego como "dialecto", e non precisamente do latín, senón como un idioma de segunda categoría. "En lo referente a la petición de designación de intérprete de dialecto gallego, ya se instó en su día por este Juzgado de la empresa encargada", aseguraba naquela providencia. Todo isto, ademais, no marco da causa que Grande-Marlaska instruíu contra 4 independentistas galegos (militantes naquela altura de Nós-Unidade Popular) por queimar una foto do monarca español. Em 2008 o agora novo ministro do interior Fernando Grande Marlaska respondia um requerimento judicial polas diligências contra membros de NÓS-UP chamando à nossa língua dialeto. pic.twitter.com/bhdfni9kg1— GalizaemRede (@galizaemrede) 6 de xuño de 2018


Summary: O vicepresidente da Fundación Castelao e doutor en Historia da Arte Moderna impartirá unha conferencia o martes 12 ás 20 horas no marco dos actos polo Día das Letras Galegas 2019.

O salón de actos da Academia Galega de Belas Artes, na Coruña, acollerá o martes 12 ás 20 horas unha conferencia de Miguel Anxo Seixas, vicepresidente da Fundación Castelao e doutor en Historia da Arte Moderna, titulada Castelao e Seoane: Miradas cruzadas. Nela disertará sobre o feito de que, a pesar da diferencia de idade, Castelao e Seoane van compartir unha serie de vivencias comúns: ambos os dous coñeceron de nenos a emigración en Arxentina, estudarán en Compostela e serán autodidactas na arte. Tamén militarán na defensa da lingua e da cultura galega, así como na actividade política que rematarían por desenvolver dentro do Partido Galeguista, sufrindo o exilio en Bos Aires.


Summary: David Fernández despediuse así do ex presidente de Bankia: "Até logo, gangster". Vídeo no interior.

Segundo recolle o diario catalán Ara, o coordenador federal de Izquierda Unida rexeitou esta terza feira a intervención do deputado das CUP, David Fernández, na comisión creada no Parlament de Catalunya en relación coa desaparición das caixas de aforro por "non facer parte da nosa cultura española", asegurou. David Fernández dirixiuse na súa quenda de palabra ao ex-presidente de Bankia, Rodrigo Rato --quen acudiu como comparecente-- para lle preguntar se tiña medo da cidadanía "que non ten nada" e emprazalo a vérense "no inferno" pois, dixo, "o medo vai cambiar de bando" e "o seu inferno", insistiu, "é a nosa esperanza". David Fernández pronunciouse desta maneira mentres sostiña na man unha sandalia coa que simbolizou --en referencia á cultura musulmá iraquiana-- "a humillación e desprezo" cara ao "poder do poder". A súa intervención converteuse en poucos minutos no vídeo máis partillado do día nas redes sociais e alcanzou grande repercusión nos principais medios de comunicación cataláns e españois mais para o coordenador xeral de IU "non sei se isto" [en alusión á intervención de David Fernández] "resolve nada ou non" mais, acrecentou, "non fai parte da nosa cultura española". Segundo Cayo Lara, o acaído con Rodrigo Rato é "que sente nos tribunais" en troca, dixo, "de ensinarlle un zapato".